b'\n_START_ARTICLE_\nRauno Korpi\n_START_PARAGRAPH_\nRauno "Rane" Korpi (s. 25. kes\xc3\xa4kuuta 1951 Tampere) on suomalainen j\xc3\xa4\xc3\xa4kiekkovalmentaja. Korpi valmensi Suomen j\xc3\xa4\xc3\xa4kiekkomaajoukkuetta vuosina 1986\xe2\x80\x931987. Lis\xc3\xa4ksi h\xc3\xa4n on valmentanut Suomen naisten maajoukkuetta (1996 \xe2\x80\x93 1998) ja nuorten maajoukkueita._NEWLINE_Korpi on toiminut Tapparan p\xc3\xa4\xc3\xa4valmentaja j\xc3\xa4\xc3\xa4kiekon SM-liigassa vuosina 1979\xe2\x80\x931982, 1985\xe2\x80\x931991 ja 1997\xe2\x80\x931998. H\xc3\xa4n valmensi joukkueensa muun muassa kolmeen per\xc3\xa4kk\xc3\xa4iseen mestaruuteen 1986\xe2\x80\x931988. Kaiken kaikkiaan Korvella on SM-liigasta valmentajana nelj\xc3\xa4 mestaruutta, yksi hopea ja yksi pronssi. Tapparan lis\xc3\xa4ksi Rauno Korpi on valmentanut seuratasolla TuToa, EC KACia (It\xc3\xa4valta) ja EV Zugia (Sveitsi). Korpi on ollut p\xc3\xa4\xc3\xa4valmentajana kaikkiaan 444 SM-liigaottelussa._NEWLINE_Suomen miesten maajoukkueen p\xc3\xa4\xc3\xa4valmentajana Korven paras saavutus oli Moskovan kisojen 4. sija vuonna 1986. Naismaajoukkueen valmentajana h\xc3\xa4n voitti maailmanmestaruuskisoissa pronssia vuonna 1997 ja olympiapronssin vuonna 1998. Rauno Korpi on valittu vuoden valmentajaksi vuosina 1982, 1986 ja 1987 sek\xc3\xa4 Suomen J\xc3\xa4\xc3\xa4kiekkoleijonaksi numerolla 167._NEWLINE_Korpi on toiminut my\xc3\xb6s Suomen J\xc3\xa4\xc3\xa4kiekkoliitossa valmennuksen ja koulutuksen ohjaajana sek\xc3\xa4 yritysvalmentajana. Rauno Korpi on taitoluistelija Kiira Korven is\xc3\xa4.'